《徐健庵编修筵上观洗象》
清代·姜宸英

长安六月三伏始，主人门对御河水。御河流水声潺潺，玉泉奔赴城西湾。

是日都人看洗象，立马万骑车千辆。曼延蹴鞠罗岸旁，吹角鸣钲沸川上。

满堂宾客何从容，棋局未了酒不空。日中报道象奴出，至尊朝罢明光宫。

魋形诡貌三十六，一一骑就深潭浴。云起乍疑龙蜿蜒，湍回更与人翻覆。

须臾小吏前推排，将军拔营群象回。就中一象行踯躅，齿毛脱落颜摧颓。

长者谓余岂解事，此物经今不知岁。闻说先朝万历初，贡车远自扶南至。

中更四帝时太平，一朝闯贼残神京。忍死不食三品料，俯首泪下声哀鸣。

沧桑变换忽尘梦，勉强逐队留残生。茫茫旧事君莫说，劝君且饮杯中物。

作者简介：姜宸英（1628－1699），明末清初书法家、史学家，与朱彝尊、严绳孙并称“江南三布衣”。字西溟，号湛园，又号苇间，浙江慈溪人。明末诸生，康熙十九年以布衣荐入明史馆任纂修官，分撰刑法志，记述明三百年间诏狱、廷杖、立枷、东西厂卫之害。又从徐乾学在洞庭山修《大清一统志》。在京因得罪大学士明珠受冷遇。康熙三十六年70岁始成进士，以殿试第三名授翰林院编修。越两年为顺天乡试副考官，因主考官舞弊，被连累下狱死。著有《湛园集》、《苇间集》、《海防总论》。